Persatuan Islam

**Persatuan Islam** (disingkek **Persis** atau **PERSIS,** dalam bahaso Minangkabau: *Pasatuan Islam*) adolah sabuah organisasi Islam di Indonesia. Persis didirian pado 12 September 1923 di Bandung dek sakalompok Muslim nan katuju mangambangkan dalam pandidikan jo aktivitas kaagamoan nan dipimpin dek Haji Zamzam jo Haji Muhammad Yunus. Organisasi ko biaso disabuik *Jam'iyyah Persis* dek anggotanyo.

Persis didirian jo tujuan untuak maagiah pamahaman Islam nan sasuai jo asalinyo nan dibaok dek Rasulullah Saw jo maagiah pandangan babeda dari pamahaman Islam tradisional nan dianggap alah indak orisinil dek bacampua jo budayo lokal, sikap taklid buto, sikap indak kritis, jo indak namuah manggali Islam labiah dalam jo mambukak kitab-kitab Hadits nan shahih. Dek karano itu, malalui para ulamanyo sarupo Ahmad Hassan nan tanamo juo jo Hassan Bandung atau Hassan Bangil, Persis manyiarkan Islam nan hanyo basumber dari Al-Quran jo Hadits.

## Sijarah

### Sabalun kamardekaan
Samulo ide ko muncua dari saurang alumnus Darul Ulum, Makah, nan banamo Haji Zamzam nan pado taun 1910-1912 manjadi guru agamo di sikolah agamo Darul Muta'alimin. H. Zamzam mandirikan organisasi ko basamo jo kawannyo nan banamo Haji Muhammad Yunus. Kaduonyo samo-samo kalahiran Palembang. Muhammad Yunus, saurang padagang sukses, sangkek mudonyo alah mandapek pandidikan agamo tradisionalis sarato manguasoi bahaso Arab, sainggo baliau katuju bana untuak mampalajari teks-teks agamo. Lata balakang pandidikan jo budayo nan samo manyatukan kaduonyo dalam diskusi-diskusi kaislaman. Topik-topik nan didiskusian biasonyo takaik jo pagerakan agamo nan sadang bakambang pado maso itu, atau masalah-masalah agamo nan ditabikan di majalah *al-Munir* di Padang atau majalah *al-Manar* nan ditabikan di Mesir.

Suatu katiko, ado sabuah diskusi nan balansuang sasudah alek di rumah salah surang anggota kaluarga, nan barasa dari Sumatera nan lah lamo tingga di Bandung. Masalah diskusi wakatu tu tantang indak supakaiknyo takaik masalah agamo antaro organisasi Al-Irsyad jo Jamiat Kheir. Sajak itulah, patamuan-patamuan salanjuiknyo barubah manjadi kalompok pangajian (studi agamo) dima anggota kalompok jo sanang hati mambahas, manilai, jo manguji ajaran nan alah batarimo salamo ko. Diskusi ko juo diadoan di antaro jamaah-jamaah sasudah sumbayang Jumaik, sainggo frekuensi jamaah nan sato samakin maningkek dan diskusi samakin mandalam. Jumlah urang awanyo anyo sakitar 12 urang. Diskusi samakin intensif dan manjadi indak anyo tabateh pado masalah agamo, namun labiah laweh sarato labiah politis, misanyo tantang dikotomi antaro moderasi Islam jo tradisional nan tajadi pado maso itu antaro ulama Jamiat Kheir jo al-Irshad di Batavia, atau masalah infiltrasi kuminih di Sarekat Islam (SI) jo upayo-upayo nan dilakukan umaik Islam untuak mangadapinyo.

Dari diskusi ketek kolah kudian bakambang manjadi sabuah organisasi nan banamo "Persatuan Islam". Parasmiannyo dilakuan pado tangga 12 September 1923 (1 Shafar 1324 H) di Bandung. Manuruik *Tafsir Qanun Asasi Persatuan Islam*, *1968:13-14* disabuikan baso namo ko diagiah jo mukasuik untuak mangarahkan ruh ijtihad jo jihad; bakao sakuek tanago mancapai harapan jo cito-cito nan sasuai jo kandak jo cito-cito organisasi, iyolah pasatuan pamikiran Islam, pasatuan raso Islam, pasatuan suaro Islam, jo pasatuan usaho Islam.

Pado taun 1924, Ahmad Hassan bin Ahmad (lahia di Singapura; 31 Desember 1887 - maningga di Surabaya, 10 November 1958, biaso diimbau A. Hassan, Hassan Bandung, atau Hassan Bangil), surang katurunan dari ayah Tamil (Ahmad) jo mandeh Jawa Tamil (Muznah; lahia di Surabaya tapi dunsanaknyo asali dari Palekat, Madras, India), partamo kali datang ka Bandung untuak mampalajari karajinan tanun. Namun, justru katuju jo diskusi sarato ikuik bagabuang pado diskusi PERSIS. Hassan nan lai santiang juo manguasoi Ilmu Pangatahuan Islam jo ilmu pangatahuan umum sarato fasih babahaso Arab, Inggirih, Malayu, jo Tamil. Baliau baraja ilmu agamo di Singapura jo Johor, sarato manikmati manulih pado surek kaba *Utusan Melayu* nan tabik di Singapura. Baliau marupokan guru utamo sarato tokoh sentral Persis nan bapangaruah di kancah pamikiran pambaharuan Islam Indonesia jo baparan pantiang sabagai tokoh nan manggadangan namo Persis di kancah nasional. Baliau marupokan tokoh nan tanamo subagai lawan debat sarato kawan diskusi jo Soekarno.

Sajak A. Hassan bagabuang, Persis bakambang manjadi organisasi nan labiah tagok jo tageh daripado Muhammadiyah jo Al-Irsyad dalam mangadapi takhayul, khurafaik, jo bid'ah nan bakambang di masyarakaik. Sangkek tu, Persis tanamo kareh dalam mangkritisi *Ba' Alawi* (Alawiyyin, sebutan untuak sakalompok urang nan punyo patalian darah jo Nabi Muhammad) soal taqlid jo panolakan ijtihad, ziarah kubua nan baujuang pado panyambahan ka urang siak, Kafa'ah antaro padusi bastatus *Sayyidah* jo laki-laki non-*Sayyid*, sarato kapicayoan tantang labiah tingginyo status urang Arab Indonesia dalam komunitas Muslim Indonesia. Salain jo kaum Islam tradisional, Persis pun kareh dalam mangkritisi misi misionaris Hindia-Balando maupun aliran nan dianggap sasek dalam Islam sarupo Ahmadiyyah.

Syiar dakwah Persis didapek utamonyo malalui media cetak, nan partamo kali manabikan majalah *Pembela Islam* pado Oktober 1929 di Bandung. Publikasinyo balansuang inggo 1933 sarato barasia manabikan 72 edisi jo sirkulasi 2.000 eksemplar, taseba ka saluruah nagari bahkan inggo ka Malaysia jo Thailand.

Pado November 1931, Persis manabikan sabuah majalah khusus mandiskusian isu-isu agamo, jo indak ado halangan dari kalompok-kalompok non-Muslim. Majalah itu banamo *al-Fatwa* nan ditulih dalam huruf-huruf Jawi, nan banyak dimintak dek kaum Muslim di Sumatera, Kalimantan, jo Malaysia. Namun, panabikan majalah ko anyo balangsuang inggo Oktober 1933 jo 20 edisi sarato 1000 eksemplar. Pado taun 1935 *al-Fatwa* baganti jo majalah baru banamo *al-Lisaan* nan tabik inggo Juni 1942 jo 65 sabagai nomor tabik tarakhianyo. Salamo panabikan majalah *al-Lisaan*, A. Hassan bapindah ka Bangil. Jadi edisi nomor 47 (ditabikan pado Mei 1940) inggo edisi 65 ditabikan di Bangil, Pasuruan, Jawa Timur. Terbitan lainnyo yaitu, *Soal Jawab* (1931-1940), *at-Taqwa* (1937-1941), *Lasykar Islam* (1937), jo *al-Hikam* (1939).

Pado taun 1940, A. Hassan basamo 25 urang muridnyo bapindah dari Bandung ka Bangil saiingo batagaklah sikolah asrama (pesantren) PERSIS di Bangil. Samantaro itu, pasantren Persis di Bandung dilanjuikan dek K.H. Endang Abdurrahman.

Salamo awa kamunculan jo pakambangannyo inggo taun 1942, kaanggotaan Persis indak sampai 300 urang dalam catatan struktural. Namun, alah mampu mangalola anam musajik nan malayani 500 jamaah nan ado di Kota Bandung. Kiprahnyo wakatu itu bukan pado partisipasi sosial-politik, namun labiah kapado pambaharuan pamikiran Islam.

### Sasudah kamardekaan
Sasudah kamardekaan, dakwah Persis di bidang pamikiran Islam taruih bakambang. Hal iko ditandoi jo ditabikannyo majalah-majalah baru, di antaronyo majalah *Aliran Islam* pado 1948. Salanjuiknyo ditabikan pulo majalah *Risalah* (1962), *Iber* (1967), jo *Pemuda Persis Tamaddun* (1970). Publikasi dari Persis indak anyo babahaso Indonesia (Melayu), tapi ado juo nan babahaso Sunda. Patimbangan tabiknyo majalah babahaso Sunda adolah dek mayoritas jamaahnyo urang Sunda sainggo manjadi daya tarik di Jawa Barat. Majalah tu di antaronyo *At-Taqwa*, kudian ado majalah *Iber* nan bamakna “kaba” atau “ barito” nan batahan cukuik lama. Majalah nan baslogan “*Basana Moal Basi* (Bahasonyo indak ka basi)” ko dipalopori dek K.H. Abdullah.

Katalibatan Persis dalam politik nasional amaik dipangaruahi dek sikap para pamimpin jo tokoh-tokohnyo. Kok Ahmad Hassan manjadi palatak dasa prinsip-prinsip Persis nan basifaik pamikiran kaagamoan, mangko M. Natsir jo M. Isa Anshary (kaduonyo murid A. Hassan) basikap amaik politis jo aktif dalam babagai medan politik nasional.

Pado 8 November 1945 di Yogyakarta, didirikanlah partai politik Masyumi sabagai pangganti wadah pasatuan umaik Islam sarato pangganti organisasi Masjumi, nan bantuakan Japang. PERSIS manjadi anggota istimewa basamo jo Muhammadiyah sarato Nahdlatul Ulama (NU). Di antaro tokoh Persis nan talibaik iyolah Mohammad Natsir. Mohammad Natsir, nan marupokan murid dari A. Hassan, tapiliah manjadi katua umum partai Masjumi inggo maantanyo manjadi Pardano Mantari Indonesia.

Pado maso kapamimpinan Muhammad Isa Anshory (Katua Persis dari 1949 sampai 1962), Persis dihadokan jo kondisi politik Indonesia nan indak stabil dek paham kuminih makin manguek. Di bawah kapamimpinannyo, Persis kareh malawan PKI. Baliau tamasuak tokoh nan acok badebat jo tokoh-tokoh kuminih. Pado 4 Maret 1957, baliau manandotangani manifesto politik Persis nan dikaluakan dek Pimpinan Pusek Persis untuak manulak konsepsi Bung Karno nan mambaok kaum kuminih ka dalam pamarintahan Republik Indonesia. Bukti lain karehnyo Persis manantang kuminih adolah tabantuaknyo bagian otonom Persis nan diisi dek kaum mudo nan banamo *Pemuda Persis* untuak malakukan infiltrasi ka daerah-daerah nan dikuasoi PKI.

Kapamimpinan barikuiknyo, Persis agak manjauah dari dunia politik Indonesia. KH. E. Abdurrahman nan tapiliah manjadi katua umum (1962-1983), mamiliah untuak mampatahankan bantuak asali organisasi. Kapamimpinan baliau maambiak pola kapamimpinan ulama (agamo), bukan kapamimpinan politik sainggo baliau disabuik sabagai panagak khittah Persis. Salamo maso kapamimpinannyo, Persis canduang pado kagiatan-kagiatan dakwah, baiak babantuak tabligh taupun pandidikan dari tingkek pusek inggo cabang.

Pado maso kapamimpinan KH. Aceng Zakaria (katua umum sajak 2015), Indonesia dihadapkan jo kondisi politik nan samakin mamaneh, tarutamo manjalang Pemilu 2019. Persis indak mangarahkan dukuangan politiknyo kapado salah satu partai politik maupun salah satu capres jo cawapres. Persis masih manjago jarak jo kontestasi politik nasional.

Kini organisasi Persatuan Islam alah tasebar di banyak provinsi di Indonesia, utamonyo di Jawa Barat jo DKI Jakarta. Bahkan, tabantuak pulo Pimpinan Cabang Istimewa (PIC) subagai pimpinan jam'iyyah di lua nagari, sarupo di Singapura, Mesir, Turki, jo nagara-nagara lain.

## Organisasi

### Asas jo Tujuan
*Jam'iyyah* Persis baasaskan Islam sarato batujuan untuak tajalankannyo syarak Islam balandaskan Al-Quran jo As-Sunnah sacaro *kaffah* dalam sagalo aspek kahidupan.

### Lambang

* Jalur-jalur sinar babantuak bintang basuduik duo baleh bamukasuik cahayo Al-Qur'an jo As-Sunnah.
* Lingkaran tangahnyo batuliskan "Persatuan Islam" jo huruf Arab.
* Lambang *Jam’iyyah* PERSIS dibuek jo rono kuniang di ateh dasa barono ijau.
* Satangah lingkaran bagian ateh jo satangah lingkaran bagian bawah ditulih kaduo semboyan PERSIS.

### Semboyan
Ado duo semboyan *Jam’iyyah* PERSIS, iyolah ayaik Al-Qur'an surek Ali Imran 103, nan babunyi: ...وَٱعْتَصِمُوا۟ بِحَبْلِ ٱللَّهِ جَمِيعًا وَلَا تَفَرَّقُوا "*Wa'tashimuu bi hablillaahi jamii'an wa laa tafarraquu*" Aratinyo: "*Dan bapaciklah awak sadonyo kapado tali (agamo) Allah, dan ijanlah awak tacarai berai*",sarato hadits Rasulullah riwayat Imam Tirmidzi jo Ibnu Hibban, nan babunyi:...يَدُ اللَّهِ مَعَ الْجَمَاعَةِ"*Yadullaahi ma'al Jamaa'ah*"Aratinyo: *"Tangan Allah basamo Jamaah"*

### Pimpinan

# Pimpinan Pusek (PP). Pimpinan *Jam'iyyah* Persis tingkek nasional.
#Pimpinan Wilayah (PW). Pimpinan tingkek propinsi. Pimpinan Wilayah nan alah didirian dek *jam'iyyah* tadiri dari 16 PW.
# Pimpinan Daerah (PD). Pimpinan tingkek kabupaten/kota. Dari 16 Pimpinan Wilayah mambawahi jalua *jam'iyyah* sabanyak 62 Pimpinan Daerah.
# Pimpinan Cabang (PC). Pimpinan tingkek kecamatan. Dari 62 Pimpinan Daerah mambawahi 358 Pimpinan Cabang
#Pimpinan Rantiang (PR). Pimpinan tingkek desa/kelurahan.
#Pimpinan Jamaah (PJ). Pimpinan di lingkungan pamukiman.
#Pimpinan Cabang Istimewa (PCI). Pimpinan Persis di lua nagari.

### Lembaga pandidikan

Persis nan garakan utamonyo adolah pandidikan alah mampunyoi babarapo lambago pandidikan, diantaronyo sikolah tahfisz Quran, sikolah umum dari janjang sadarajaik SD inggo SMA, sarato  pondok pasantren sabanyak 330 pesantren. Pesantren-pesantren ko tarutamo tasebar di Jawa Barat, DKI Jakarta, Jawa TImur, jo daerah-daerah lain di Indonesia. Untuak Paguruan Tingginyo alah ado babarapo saraupo Sikolah Tinggi Agamo Islam (STAI) Persis nan tasebar di Jawa  Barat jo DKI Jakarta. Pado taun 2019, Persis alah mandapek izin pandirian Universitas Persis dari Kemenristek Dikti.

### Katua umum
Barikuik daftar katua umum PERSIS dari maso ka maso :

### Bagian Otonom
Bagian Otonom adolah bagian dari *Jam’iyyah* PERSIS sabagai kader jo palopor pajuangan PERSIS nan diagiah hak sarato kawajiban, wewenang jo tangguang jawek untuak mangatua jo manguruih surang bidang kagiatannyo sasuai jo kawenangan nan diagiah dek Pimpinan Pusat. Bagian Otonom *Jam'iyyah* Persis di antaronyo:

* Persistri (Persatuan Islam Istri)
* Pemuda Persis
* Pemudi Persis 
* Hima Persis (Himpunan Mahasiswa Persis)
* Himi Persis (Himpunan Mahasiswi Persis)

### Dewan Hisbah
Dewan Hisbah marupokan sabuah wadah patamuan bagi kalangan alim ulama Persis. Dalam dewan ko, alim ulama tasabuik malakukan patukaran ilmu sarato badiskusi mangkaji sagalo pasoalan agamo. Dewan ko batugas untuak:

# Manjadi dewan patimbangan hukum syarak dalam jam'iyyah Persis,
# Malakukan pangkajian syarak ateh baragam pasoalan nan sadang bakambang, 
# Mamutuihan pasoalan-pasoalan syarak dalam bidang dakwah, pandidikan, ekonomi, sosial, jo politik.

Pado organisasi Islam lainnyo, dewan ko sarupo jo Dewan Tarjih nan ado di Muhammadiyah atau *Lajnah Bahtsul Masail* (LBM) di NU. Nan mambedakannyo, Dewan Hisbah Persis ko hanyo ado di tingkek pusek, sadangkan Dewan Tarjih Muhammadiyah atau LBM NU ado inggo tingkek pimpinan daerah atau cabang. 
## Tokoh

* Muhammad Isa Anshary, politikus jo pajuang Indonesia.
* Mohammad Natsir, mantan Pardano Mantari Indonesia
* Ahmad Hassan, guru gadang Persis sarato kawan debat Soekarno katiko di Bandung
* Haji Zamzam, pandiri Persis
* H. Eman Sar'an, Katua Dewan Hisbah 1990 - 2005
* Achyar Syuhada, ulama takamuko Persis
* Mohammad Yunus, ulama Persis
* K.H. E. Abdurrahman, pamimpin Persis taun 1962-1983
* K.H. A. Latif Muchtar, Katua Umum Persis 1990 - 1997
* KH. Shiddiq Amien, Mba Mantan Katua Umum persis 1997 - 2010
* K.H.Ikin Shadikin, Ulama takamuko Persis, Katua Majilih Panasihaik Persis 2000 - 2011
* K.H. Usman Sholehudin,  Katuo Dewan Hisbah
* K.H. Aceng Zakaria, Katua Umum Persis 2015 - 2020
* K.H. Jeje Zaenuddin, Wakia Katua Umum Persis 2015-2020
* K.H. M. Romli, Katua Dewan Hisbah 2015 - 2020
* K.H. Entang Muchtar ZA, Ulama Persis

## Caliak juo

* Muhammadiyah
* Al-Irsyad
* Jamiat Kheir
* A. Hassan
* Masyumi
* Dewan Dakwah Islamiyah Indonesia (DDII)

## Pautan lua

* **** Situs rasmi Persatuan Islam 

## Rujuakan